Urmareste Modifică dimensiunea fontului: Play

Bucureşti, 4 feb /Agerpres/ - Uniunea Naţională a Judecătorilor din România (UNJR) şi Asociaţia Magistraţilor din România (AMR) solicită liderilor politici, instituţiilor publice şi reprezentanţilor presei să se abţină de la declaraţii şi acţiuni care pun presiune asupra Curţii Constituţionale ori încurajează cetăţenii să o facă, în contextul în care Curtea este chemată să tranşeze constituţionalitatea prevederilor din OUG 13/2017.



"Constatăm cu îngrijorare că începe să se repete scenariul de anul trecut, când Curtea Constituţională a României a fost presată public, insistent şi repetat, să dea anumite decizii cu privire la constituţionalitatea unor dispoziţii penale referitoare la executarea mandatelor de supraveghere tehnică şi la definirea infracţiunii de abuz în serviciu. Amintim tuturor că statul român 'se organizează potrivit principiului separaţiei şi echilibrului puterilor - legislativă, executivă şi judecătorească - în cadrul democraţiei constituţionale', unde fiecare putere are un rol determinat, stabilit clar de Constituţie", se arată într-un comunicat transmis, sâmbătă, de UNJR.



Conform aceleiaşi surse, Curtea Constituţională este "garantul supremaţiei Constituţiei", iar hotărârile Curţii sunt "general obligatorii" şi trebuie respectate de toată lumea.



UNJR a reamintit că pe 31 ianuarie Guvernul a adoptat ordonanţa de urgenţă nr. 13. Avocatul Poporului, preşedintele României şi Consiliul Superior al Magistraturii au sesizat Curtea Constituţională a României, în baza competenţelor ce le aparţin, iar instanţa de contencios constituţional urmează acum să se pronunţe.



"Acest proces dovedeşte că România a dobândit în cei 27 de ani de democraţie mecanisme de control reciproc şi că principiul esenţial al democraţiei de 'checks and balances' între instituţii funcţionează. Prin urmare, orice fel de presiune făcută în acest moment asupra Curţii Constituţionale cu scopul de a-i influenţa decizia reprezintă, prin ea însăşi, o atingere adusă acestui principiu esenţial al democraţiei", se menţionează în comunicat.



Semnatarii fac un apel public către Guvernul Grindeanu să ofere garanţii exprese că va asigura publicarea imediată în Monitorul Oficial a motivării deciziei CCR, indiferent de conţinutul acesteia. AGERPRES/(AS - autor: Irinela Vişan, editor: Florin Marin)